SPRÁVA KOMISIE EURÓPSKEMU PARLAMENTU A RADE 7. správa Komisie o fungovaní systému kontroly tradičných vlastných zdrojov (2010 – 2012) (článok 18 ods. 5 nariadenia Rady (ES, Euratom) č. 1150/2000 z 22. mája 2000) /* COM/2013/0829 final */





SPRÁVA KOMISIE EURÓPSKEMU PARLAMENTU A RADE 7. správa Komisie o fungovaní systému kontroly tradičných vlastných zdrojov (2010 – 2012) (článok 18 ods. 5 nariadenia Rady (ES, Euratom) č. 1150/2000 z 22. mája 2000) 1. Fungovanie systému kontroly tradičných vlastných zdrojov (ďalej len „TVZ“) je pravidelne predmetom správy predkladanej Európskemu parlamentu a Rade[1]. Kontrola systému TVZ sa opiera o tieto právne predpisy – rozhodnutie Rady 2007/436/ES, Euratom zo 7. júna 2007[2], nariadenie Rady č. 1150/2000 z 22. mája 2000[3] a nariadenie Rady č. 1026/1999 z 10. mája 1999[4]. || Tradičné vlastné zdroje (TVZ): clá a poľnohospodárske poplatky splatné pri dovoze produktov pochádzajúcich z tretích krajín, ako aj odvody z produkcie cukru. Počas rokov 2010 – 2012 sa odviedlo viac než 48,8 miliárd EUR (čistá suma). || Táto správa je siedmou správou tohto druhu. Predkladá a analyzuje fungovanie systému kontroly TVZ za obdobie rokov 2010 až 2012. Referuje o kontrolnej činnosti Komisie počas tohto obdobia, vyhodnocuje vykonané opatrenia a vyvodzuje z nich závery[5]. Správa takisto informuje o dôsledkoch týchto kontrol z finančného, právneho a regulačného hľadiska. V prílohe 1 k tejto správe sa uvádza, aké sú ciele kontrol a ako funguje systém kontroly na úrovni EÚ. 2. Kontrolná činnosť Komisie v rokoch 2010 – 2012 Kontroly Komisie na mieste sa opierajú o presnú metodiku, ktorej cieľom je kontrolovať súlad postupov s normami EÚ. Plánujú sa v rámci ročného programu kontrol, ktorý na základe analýzy rizík vymedzí niekoľko oblastí, ktoré sa budú kontrolovať v jednom členskom štáte alebo vo viacerých členských štátoch. Vykonanie a priebeh kontrol sa uskutočňujú na základe štandardizovaných postupov spoločných pre všetky kontroly a zahŕňajú použitie prispôsobených nástrojov auditu, t. j. dotazníkov vopred zaslaných členským štátom a kontrolných zoznamov, ktoré sa majú použiť na mieste. Cieľom je zabezpečiť vykonávanie kontrol a konzistentné vypracúvanie správ. 2.1. Hlavné výsledky kontrolnej činnosti Za obdobie rokov 2010 – 2012 Komisia vykonala 94 kontrol na základe článku 18 nariadenia č. 1150/2000[6]. Šesť z týchto kontrol sa uskutočnilo podľa prístupu Joint Audit Arrangement[7]. Odhalilo sa 372 zistení, z čoho 120 prípadov malo priamy finančný dosah (32,2 %) a 125 prípadov malo vplyv na regulačné opatrenia (33,6 %). Komisia prijala adekvátne opatrenia, pokiaľ ide o finančné dôsledky odhalených zistení. || Pri 94 kontrolách sa odhalilo372 zistení. Prístup Joint Audit: osobitný spôsob spoločnej kontroly, keď útvary vnútorného auditu členského štátu vykonávajú audit podľa metodiky schválenej Komisiou. 2.1.1. Kontroly zamerané na colné aspekty V roku 2010 sa pokračovalo v inšpekčných opatreniach zameraných na vnútroštátne stratégie v oblasti colnej kontroly v tých členských štátoch, v ktorých sa tieto opatrenia do roku 2010 nevykonávali. Ich cieľom bolo preveriť, či členské štáty zaviedli globálnu, efektívnu a účinnú stratégiu colnej kontroly TVZ, ako aj vhodné štruktúry a postupy, ktoré umožňujú chrániť finančné záujmy EÚ prostredníctvom účinných colných kontrol založených na analýze rizík. Bolo potrebné odstrániť nedostatky zistené pri colnom konaní, ako aj pri následných kontrolách vyhlásení a prijať nevyhnutné opatrenia s cieľom zlepšiť účinnosť colných kontrol. Generálne riaditeľstvo pre rozpočet vypracovalo tematickú správu o stratégii colnej kontroly v členských štátoch, ktorá bola 7. júla 2011 predložená členským štátom v Poradnom výbore pre vlastné zdroje (ACOR) a 30. júna 2011 Skupine pre colnú politiku (CPG)[8]. Z výsledkov kontrol vykonaných v rokoch 2009 a 2010 vyplynulo, že členské štáty sa vo všeobecnosti snažili o rozvoj stratégií colnej kontroly, aby dosiahli súlad s právnymi požiadavkami a zabezpečili ochranu finančných záujmov EÚ. Členské štáty však boli informované o 163 zisteniach vrátane problémov týkajúcich sa súladu a žiadostí o zlepšenie svojich postupov kontroly. Väčšina zistení bola v štádiu riešenia, alebo sa v ňom nachádza, čo svedčí o záväzku členských štátov zlepšiť svoje systémy colnej kontroly. Z kontrol v rokoch 2010, 2011 a 2012 zameraných na výber antidumpingových a vyrovnávacích ciel vyplynulo, že vo väčšine členských štátov bol výber týchto ciel a súvisiaca stratégia kontroly v súlade s právnymi predpismi EÚ, ako aj s potrebou zabezpečiť primeranú ochranu finančných záujmov EÚ. V niektorých členských štátoch boli však zistené nedostatky v súvislosti s účtovaním dočasných ciel, ktoré nadobúdajú konečnú platnosť, a v súvislosti s analýzou rizík. Komisia požiadala príslušné členské štáty, aby túto situáciu urýchlene napravili. Kontroly v roku 2011 zamerané na miestne colné konanie odhalili závažné nedostatky v oblasti riadenia a kontroly tohto konania. Tieto kontroly nadväzovali na zistenia Komisie a Európskeho dvora audítorov z predchádzajúcich rokov a ich cieľom bolo posúdiť súlad s právnymi predpismi EÚ a určiť, či sú finančné záujmy EÚ primerane chránené. Generálne riaditeľstvo pre rozpočet vypracovalo tematickú správu na túto tému, ktorá bola 6. decembra 2012 predložená výboru ACOR a 12. decembra 2012 skupine CPG. Zo správy vyplynulo, že členské štáty sa usilovali zaviesť elektronické oznamovanie a colné vyhlásenia, a tiež prehodnotiť a prispôsobiť staré povolenia novým právnym požiadavkám. Prostredníctvom tohto postupu sa riešili mnohé zistenia, ktoré boli odhalené skôr. Napriek tomu bolo niektorým otázkam treba venovať osobitnú pozornosť. Z kontrol zameraných na záväzné informácie o nomenklatúrnom zatriedení tovaru (ZINZ), ktoré sa v roku 2011 vykonali v štyroch členských štátoch, vyplynula vo všeobecnosti vysoká úroveň súladu s právnymi predpismi EÚ. Hlavné zistené nedostatky sa týkali dodatočného vymerania colného dlhu TVZ v prípade zrušenia platnosti ZINZ alebo chýbajúcich kontrolných stratégií na preverenie využívania času odkladu. Kontroly zamerané na tranzit v EÚ, ktoré sa v roku 2012 vykonali v 21 členských štátoch, boli opodstatnené veľkým počtom nedostatkov zistených v roku 2006 počas kontrol zameraných na rovnakú oblasť a úrovňou podvodov zistených v tejto oblasti. Komisia zistila, že vo väčšine členských štátov sa situácia zlepšila, najmä pokiaľ ide o monitorovanie (vrátane finančného monitorovania) tranzitných operácií, ktoré neboli zúčtované v stanovených lehotách. Nedostatky sa zistili v súvislosti s výpočtom zábezpeky týkajúcej sa pohybu tranzitu, obsahu tranzitných vyhlásení a počtu kontrol tranzitných pohybov a oprávnených odosielateľov a príjemcov. Generálne riaditeľstvo pre rozpočet vypracúva tematickú správu na túto tému, ktorá bude 5. decembra 2013 predložená výboru ACOR. || Miestne colné konanie: konanie umožňujúce podať colné vyhlásenie, ktoré neobsahuje všetky potrebné údaje a doklady a/alebo v súvislosti s ktorým nie je nutné predložiť tovar colnému úradu. Tento stav treba následne uviesť do súladu s predpismi. ZINZ: písomné informácie vydané colnými orgánmi o zatrieďovaní tovaru do kombinovanej nomenklatúry alebo nomenklatúry, ktorá je z nej odvodená, ako je napríklad TARIC. Čas odkladu: čas predĺženého používania ZINZ so skončenou platnosťou, ktoré colné orgány poskytnú za určitých podmienok. Tranzit v EÚ: postup, ktorý umožňuje pohyb tovaru z tretej krajiny bez ciel a poplatkov medzi dvomi miestami na území EÚ. Neukončený tranzit: tranzit, v prípade ktorého sa nepreukázalo, že tovar prišiel do miesta určenia. V tomto prípade sa colné poplatky a dane musia vymáhať. 2.1.2. Kontroly zamerané na oblasť účtovníctva Oblasťou, v ktorej Komisia opakovane uskutočňuje kontroly vo všetkých členských štátoch, je vedenie samostatného účtovného záznamu[9]. Tento účtovný záznam je cenným zdrojom informácií o spôsobe, ktorým si orgány plnia svoje povinnosti v oblasti správy TVZ (stanovenie nárokov, správa zábezpek, monitorovanie vymáhania, zrušenie, odpísanie nedobytných nárokov). Kontroly v tejto oblasti v období rokov 2010 – 2012 potvrdili, že v prípade väčšiny chýb išlo o jednorazové chyby a že systematické chyby boli výnimkou. Členské štáty na seba zobrali zodpovednosť za finančné dôsledky zistení. Kontroly Komisie potvrdili, že celková situácia sa zlepšuje vďaka tlaku, ktorý kontroly zo strany Komisie predstavujú, ale aj vďaka tomu, že vo väčšine členských štátov sa zaviedli colné a/alebo účtovné počítačové nástroje, ktoré umožňujú zmenšiť riziko jednorazových chýb. V 7 členských štátoch sa uskutočnili globálnejšie inšpekčné opatrenia s cieľom vyhodnotiť ich systémy výberu TVZ. Zistenia kontrol umožnili konštatovať, že vo všeobecnosti systémy výberu TVZ, ktoré členské štáty zaviedli, sú primerané, aj keď sa zistilo niekoľko štrukturálnych a jednorazových chýb. Kontroly sa osobitne zamerali na systém TVZ v Belgicku, keďže vznikli pochybnosti v súvislosti so spoľahlivosťou belgických automatizovaných postupov colného konania a účtovných postupov, a teda správnosťou výšky TVZ, ktoré Belgicko poslalo do rozpočtu EÚ. Vzhľadom na tieto pochybnosti generálny riaditeľ pre rozpočet vo svojich vyhláseniach o vierohodnosti vo výročných správach o činnosti za roky 2011 a 2012 vyjadril výhradu. Komisia uskutočnila niekoľko kontrol na mieste a požadovala, aby sa prijali opatrenia vrátane posilnenia vnútorných kontrol, ako aj celú škálu externých auditov účtovného systému. Belgické orgány akceptovali postoj Komisie a objednali rozsiahly externý audit, ktorý sa začal realizovať 17. januára 2013. Tento audit bude dokončený v roku 2013 a pred prípadným odvolaním výhrady generálneho riaditeľa sa jeho výsledky preskúmajú. Uskutočnilo sa aj niekoľko osobitných inšpekčných opatrení s cieľom preskúmať vybavovanie nedobytných súm TVZ zo strany členských štátov. Zistili sa závažné nedostatky (sumy, v prípade ktorých nebolo oslobodenie od odvodu opodstatnené, sumy neoznámené Komisii atď.). Niektoré mali finančné dôsledky. || Členské štáty pripisujú TVZ na jeden z týchto dvoch účtov: - bežný účtovný záznam pre vymožené alebo zaručené sumy (tieto sumy sa odvádzajú do rozpočtu Únie), - samostatný účtovný záznam pre sumy, ktoré neboli vymožené, alebo sumy zaručené, ktoré boli predmetom sporu. Systém výberu TVZ: súbor systémov a postupov zavedených členskými štátmi s cieľom zabezpečiť stanovenie, zaúčtovanie, vymáhanie a odvádzanie TVZ. Akákoľvek suma, ktorá je nedobytná, sa odpíše zo samostatného účtu. Táto suma sa musí odviesť (zaplatiť) Komisii, iba ak ju nie je možné vymôcť z dôvodu vyššej moci alebo z dôvodu, za ktorý nenesie zodpovednosť členský štát (oslobodenie od povinnosti). 2.2. Následné opatrenia vyplývajúce z inšpekčných opatrení Komisie 2.2.1. Následné opatrenia v oblasti právnych predpisov Ak sa pri kontrolách zistia nedostatky alebo medzery vo vnútroštátnych právnych alebo správnych predpisoch, členské štáty sa v takomto prípade vyzvú, aby prijali nevyhnutné opatrenia vrátane opatrení právneho alebo regulačného charakteru na ich zosúladenie s požiadavkami EÚ. Tieto úpravy sú dôležitým dôsledkom kontrolnej činnosti Komisie. Odhalené zistenia sú okrem iného dôležitým zdrojom informácií o problémoch, ktorým členské štáty čelia pri uplatňovaní colných predpisov, a o vplyve týchto nedostatkov na TVZ. 2.2.2. Súdne spory Niektoré body právnych predpisov sú zdrojom nezhody medzi členskými štátmi a Komisiou. Komisia preto nemá inú možnosť, ako začať konanie vo veci porušenia právnych predpisov (článok 258 Zmluvy o fungovaní Európskej únie). K 31. decembru 2012 sa dva prípady nachádzali v rôznych stupňoch konania vo veci porušenia právnych predpisov. V období rokov 2010 – 2012 Európsky súdny dvor vyniesol v konaniach vo veci porušenia právnych predpisov začatých na podnet Komisie niekoľko dôležitých rozsudkov. Príslušné členské štáty na seba museli v prípade potreby zobrať zodpovednosť za finančné dôsledky. V prípade niektorých rozsudkov sú finančné dôsledky stále predmetom vyhodnocovania alebo vyrovnania. Vo svojich rozsudkoch zo 17. júna 2010[10], 1. júla 2010[11] a 7. apríla 2011[12] Súdny dvor potvrdil pozíciu Komisie týkajúcu sa dôsledkov omeškaní pri zaúčtovaní nezaplatených ciel v prípadoch dodatočného vymerania colného dlhu alebo v prípadoch, keď orgány vyvážajúcej tretej krajiny informujú, že pri vyvezenom tovare nevzniká oprávnenie na preferenčné zaobchádzanie a že sprievodné osvedčenia boli vydané nesprávne. Vo svojom rozsudku zo 17. marca 2011[13] Súdny dvor potvrdil pozíciu Komisie, ktorá poukazuje na skutočnosť, že systematickým akceptovaním colných vyhlásení na účely prepustenia čerstvých banánov do voľného obehu, keď colné orgány vedeli alebo mali opodstatnene vedieť, že deklarovaná hmotnosť banánov nezodpovedala ich skutočnej hmotnosti, tieto colné orgány porušili colné predpisy EÚ. Členský štát by v takom prípade mal nahradiť stratu TVZ. Vo svojom rozsudku z 8. júla 2010[14] Súdny dvor takisto potvrdil pozíciu Komisie a uviedol, že v prípade nezabezpečenia (včasného) stanovenia alebo výberu TVZ v dôsledku protiprávneho konania colných úradníkov sa toto zlyhanie pripíše členskému štátu, ktorému colní úradníci patria. Členský štát mal by v takom prípade nahradiť stratu TVZ, pričom úrok za oneskorenú platbu by začal plynúť od dátumu, ku ktorému sa TVZ mali odviesť Komisii, keby tieto TVZ boli stanovené správne v súvislosti so vznikom colného dlhu. || Zápis do účtovnej evidencie: zapísanie výšky colných poplatkov do colných účtovných registrov. Preferenčné zaobchádzanie: preferenčné colné opatrenia uvedené v dohodách, ktoré EÚ uzatvorila alebo ktoré EÚ jednostranne prijala v súvislosti s tovarom pochádzajúcim z prijímajúcej krajiny. Sprievodné osvedčenie: doklad o pôvode. Odvod: skutočná platba Komisii. 2.2.3. Finančné aspekty Počas referenčného obdobia rokov 2010 – 2012 predstavujú dodatočné čisté sumy zaplatené Komisii na základe zistení uvedených v jej správach o kontrolách a na základe iných kontrolných činností Komisie, ako aj v dôsledku opatrení nadväzujúcich na zistenia Dvora audítorov a rozhodnutí Súdneho dvora o konaní vo veci porušenia právnych predpisov v súvislosti s TVZ, viac ako 249 miliónov EUR[15][16]. Okrem toho sa požadovalo zaplatenie úrokov z omeškania za oneskorený odvod TVZ. Celková suma uvedených úrokov z omeškania zaplatená členskými štátmi predstavuje vyše 484,5 milióna EUR[17]. 2.3. Opatrenia Komisie na zlepšenie vymáhania TVZ Komisia má okrem kontrol uskutočňovaných na mieste v členských štátoch k dispozícií viacero ďalších prostriedkov, ktoré jej umožňujú dozerať na činnosť v oblasti vymáhania TVZ. Náležité použitie týchto prostriedkov zároveň umožňuje uvedené vymáhanie účinne zlepšiť. 2.3.1. Preskúmanie odpísaných nedobytných nárokov Členské štáty musia prijať nevyhnutné opatrenia na zabezpečenie odvodov TVZ okrem prípadu, keď nie je možné vymôcť nároky z dôvodu vyššej moci alebo z dôvodov, za ktoré členské štáty nenesú zodpovednosť (článok 17 ods. 2 nariadenia č. 1150/2000). Podľa právnych predpisov EÚ môže členský štát od povinnosti odviesť sumu nedobytného nároku vo výške viac ako 50 000 EUR oslobodiť iba Komisia. Pokiaľ ide o sumy nižšie, ako je táto medzná hodnota, členské štáty sa samy rozhodnú (bez toho, aby tým boli dotknuté kontroly na mieste, ktoré uskutočňuje Komisia), či sú splnené podmienky na oslobodenie od tejto povinnosti. S cieľom pomôcť členských štátom pri rozhodovaní sa členom výboru ACOR poskytol dokument (zhrnutie), v ktorom sa uvádza prehľad, akým spôsobom Komisia v období rokov 1992 – 2012 posudzovala, či boli splnené podmienky na oslobodenie od uvedenej povinnosti. Všetky žiadosti o oslobodenie od povinnosti odviesť nedobytný nárok je potrebné zaslať Komisii prostredníctvom mnohojazyčnej databázy WOMIS (Write-Off Management and Information System), ktorá bola uvedená do prevádzky 1. januára 2010. Tento nástroj bol vytvorený s cieľom zaručiť efektívnu a bezpečnú správu žiadostí členských štátov. || Žiadosť o oslobodenie od povinnosti odviesť nedobytný a odpísaný nárok: postup, ktorý Komisii umožňuje zistiť, či sú za nedobytnosť nároku zodpovedné členské štáty. V prípade zamietnutia žiadosti musí byť suma vyplatená Komisii. Komisia má pri skúmaní oznámeného prípadu za cieľ posúdiť, či členské štáty zabezpečujú vymáhanie nárokov s náležitou starostlivosťou. Za obdobie rokov 2010 – 2012 bolo zaslaných 424 žiadostí o oslobodenie týkajúcich sa hrubej sumy vyššej ako 114 miliónov EUR. Pokiaľ ide o žiadosti vybavované počas tohto obdobia (otvorené prípady a nové žiadosti), Komisia udelila výnimku v 395 prípadoch, ktoré sa týkali sumy vyššej než 153 miliónov EUR. Na druhej strane sa zamietlo 268 žiadostí o oslobodenie od povinnosti zodpovedajúcich viac ako 90 miliónom EUR (hrubá suma), ktorú mali príslušné členské štáty odviesť. Komisia musela požiadať o dodatočné informácie približne v jednej tretine skúmaných žiadostí. 2.3.2. Riešenie chýb pri stanovovaní výšky nároku, ktoré vedú k strate na TVZ Vo svojom rozsudku z 15. novembra 2005[18] Súdny dvor potvrdil pozíciu Komisie a uznal, že povinnosť členského štátu stanoviť vznik nároku EÚ na TVZ (a odviesť ho) vzniká hneď po splnení podmienok ustanovených v colných predpisoch. Nie je teda nutné, aby k stanoveniu skutočne došlo. Keďže členské štáty sú oslobodené od povinnosti odviesť TVZ iba v prípadoch vyššej moci alebo ak sa suma nedá vymôcť z dôvodov, za ktoré členské štáty nenesú zodpovednosť, musia znášať finančné dôsledky chýb, ktorých sa dopustili. Na základe tejto judikatúry Komisia uskutočnila v priebehu rokov 2010 – 2012 monitorovanie administratívnych chýb poškodzujúcich finančné záujmy EÚ, ktorých sa členské štáty dopustili (kontroly na mieste, oznamovanie vnútroštátnych rozhodnutí o vrátení alebo odpustení colných poplatkov z dôvodu administratívnej chyby atď.). Následkom tohto monitorovania Komisia v období rokov 2010 – 2012 od členských štátov vyžadovala, aby odviedli takmer 88 miliónov EUR (hrubá suma). V dôsledku rozsudku z 8. júla 2010, ktorý sa uvádza v odseku 2.2.2, sa úrok z omeškanej platby v súčasnosti počíta od dátumu, ku ktorému by sa suma mala odviesť, ak by nedošlo k administratívnej chybe. 2.3.3. Databáza OWNRES Podľa nariadenia č. 1150/2000 sú členské štáty povinné poskytovať Komisii informácie o prípadoch podvodov a nezrovnalostí, ktoré sa týkajú nárokov presahujúcich 10 000 EUR. Tieto informácie sa oznamujú prostredníctvom databázy OWNRES. Táto databáza poskytuje Komisii informácie potrebné na monitorovanie vymáhania finančných prostriedkov a na prípravu kontrol na mieste. Oznamované údaje sa zároveň využívajú pri realizácii rôznych analýz, ktoré uskutočňuje Úrad pre boj proti podvodom (OLAF). 2.4. Monitorovacie opatrenia zamerané na pristupujúce štáty V rámci prípravy na pristúpenie Chorvátska vykonala Komisia v rokoch 2010, 2011 a 2012 monitorovacie návštevy špecifické pre oblasť TVZ. Tieto monitorovacie návštevy, ako aj realizované simulačné účtovné cvičenia umožnili Komisii dosiahnuť prijateľný stupeň istoty, že chorvátske správne orgány sú schopné uplatňovať acquis v oblasti TVZ. 3. Hodnotenie systému kontroly Zisteniami odhalenými v období rokov 2010 – 2012 sa rovnako ako v predchádzajúcich rokoch potvrdzujú výhody, ktoré pre Komisiu môžu plynúť zo systému kontroly TVZ. Podľa výročných správ považuje Európsky dvor audítorov tento systém za účinný. Finančné dôsledky kontrol sú jasne viditeľné, ale nie sú jediným dôvodom ich uskutočňovania. Tieto rôzne kontroly majú za cieľ zaručiť riadne financovanie rozpočtu EÚ, pokiaľ ide o TVZ. Zároveň vďaka všetkým informáciám získaným od členských štátov umožňujú zlepšiť dodržiavanie právnych predpisov EÚ a dokonca ovplyvniť proces zlepšovania právnych predpisov v záujme lepšej ochrany finančných záujmov EÚ. V dňoch 27. – 28. októbra 2011 sa v Berlíne konal seminár venovaný kontrolám TVZ, na ktorom sa s členskými štátmi diskutovalo o tom, ako fungujú kontroly TVZ a ako ich možno v budúcnosti rozvinúť. Na základe vyvodených záverov boli prijaté opatrenia s cieľom zlepšiť prípravu kontrol (program, vypĺňanie dotazníka pred kontrolou, poskytovanie kontrolného zoznamu atď.). V rámci prípravy ročného programu kontrol môžu okrem toho teraz členské štáty navrhovať témy kontrol. Napokon sa rozhodlo o prijatí opatrení na posilnenie kontrol/auditov, ktoré členské štáty vykonávajú v súvislosti TVZ a ku ktorým možno prizvať Komisiu podľa článku 18 ods. 2 nariadenia č. 1150/2000. V tejto súvislosti bola v roku 2012 zriadená projektová skupina v súlade s koncepciou akčného programu Colníctvo 2013, v ktorej je zastúpených 13 členských štátov. Očakáva sa, že skupina vypracuje odporúčania pre spoločné ciele a nástroje auditu pre útvary interného auditu (alebo pre útvary kontroly TVZ) colných správnych orgánov s cieľom posilniť zodpovednosť členských štátov pri vlastnom vykonávaní kontrol TVZ. Závery a odporúčania skupiny sa majú predložiť všetkým členom výboru ACOR do konca roka 2013. 4. Záver Výsledky zistené v rokoch 2010 – 2012 potvrdzujú, že je nevyhnutné, aby Komisia vykonávala kontroly zamerané na TVZ a v nadväznosti na zistené nedostatky prijímala systematické opatrenia. Názorne sa to preukázalo najmä na úrovni zlepšovania dodržiavania súladu s ustanoveniami EÚ, ako aj na úrovni finančného vplyvu (dodatočná čistá suma odvedená do rozpočtu EÚ predstavovala približne 733,5 milióna EUR). Touto kontrolnou činnosťou sa umožňuje zabezpečiť rovnaké zaobchádzanie so všetkými členskými štátmi, tak z hľadiska uplatňovania colných a účtovných predpisov, ako aj z hľadiska ochrany finančných záujmov EÚ. Komisia preto v budúcnosti zamýšľa: · pokračovať vo svojej úlohe v oblasti kontrol na mieste, · pokračovať v posilňovaní dohľadu nad opatreniami vymáhania nárokov v členských štátoch, · pokračovať v monitorovacej činnosti zameranej na pristupujúce štáty, · posilniť možnosti a ochotu členských štátov k vlastnému vykonávaniu kontrol zameraných na TVZ. [1] Článok 18 ods. 5 nariadenia č. 1150/2000. [2] Ú. v. EÚ L 163, 23.6.2007, s. 17. [3] Ú. v. ES L 130, 31.5.2000, s. 1 – 9, zmenené nariadením Rady č. 105/2009 z 26. januára 2009 (Ú. v. EÚ L 36, 5.2.2009, s. 1). [4] Ú. v. ES L 126, 20.5.1999, s. 1. [5] Správa sa zameriava na kontroly, ktoré vykonali inštitúcie EÚ (Komisia a Dvor audítorov). Nevzťahuje sa na kontroly uskutočnené členskými štátmi, ktorých podrobné výsledky sú uvedené vo výročnej správe vypracovanej na základe článku 325 Zmluvy o fungovaní Európskej únie. [6] Pozri v prílohe 2 rozdelenie kontrolovaných oblastí medzi členskými štátmi. [7] Kontroly uskutočnené v DK, NL a AT. Holandsko pozastavilo svoju účasť od roku 2012. [8] Členmi skupiny CPG sú generálni riaditelia vnútroštátnych colných správ. [9] Každá kontrolná misia zahŕňa okrem hlavnej oblasti aj túto oblasť. [10] Vec C-423/08. [11] Vec C-442/08. [12] Vec C-405/09. [13] Vec C-23/10. [14] Vec C-334/08. [15] Vrátane viac ako 103 miliónov EUR v súvislosti s opatreniami nadväzujúcimi na rozhodnutie Súdneho dvora z 15. decembra 2009 o dovoze vojenského materiálu, ktoré sa uvádza v 6. správe o fungovaní systému kontroly TVZ (KOM(2010)219). [16] Tento údaj nezahŕňa sumy, ktoré sa od členských štátov požadovali, ale ešte neboli odvedené. [17] Vrátane viac ako 302 miliónov EUR v súvislosti s opatreniami nadväzujúcimi na rozhodnutie Súdneho dvora z 15. decembra 2009 o dovoze vojenského materiálu. [18] Vec C 392/02. PRÍLOHY k SPRÁVE KOMISIE EURÓPSKEMU PARLAMENTU A RADE 7. správa Komisie o fungovaní systému kontroly tradičných vlastných zdrojov (2010 – 2012) (článok 18 ods. 5 nariadenia Rady (ES, Euratom) č. 1150/2000 z 22. mája 2000) PRÍLOHA 1 1. Ciele kontrol Kontroly výberu TVZ majú tri špecifické ciele: · Zachovať rovnaké podmienky pre hospodárske subjekty bez ohľadu na to, kde v EÚ je tovar preclený. Komisia musí zabezpečiť, aby sa predpisy EÚ uplatňovali jednotným spôsobom, tak aby prípadné nedostatky neviedli k narušeniu hospodárskej súťaže; · Zlepšiť stav týkajúci sa výberu TVZ. Komisia musí kontrolovať, či si členské štáty plnia svoje povinnosti v oblasti výberu TVZ. Cieľom nie je zabezpečiť len to, aby si členské štáty plnili úlohy týkajúce sa rozpočtu EÚ, ale aj to, aby sa finančná záťaž medzi ne rozdelila spravodlivo; · Informovať rozpočtový orgán. Z faktov zistených počas kontrol môže Komisia posúdiť efektivitu a svedomitosť členských štátov v súvislosti s výberom TVZ, môže prijať opatrenia potrebné na nápravu situácie a napokon informovať rozpočtový orgán. 2. Fungovanie kontrolného systému na úrovni EÚ Zodpovednosť za výber TVZ je delegovaná na členské štáty. Zodpovedajú za implementáciu systému a prostredníctvom nákladov na výber môžu zadržať 25 % celkovej sumy TVZ odvedenej Komisii[1]. Členské štáty musia vykonávať kontroly a Komisii prekladať správy o nich. Tieto kontroly vykonávané na vnútroštátnej úrovni však neznamenajú, že Komisia nemusí vykonávať svoje právomoci v tejto oblasti. Na účely dohľadu nad systémom výberu TVZ sú v rámci Komisie možné viaceré druhy kontrol: kontroly právnych predpisov, kontroly dokumentov a kontroly na mieste. Komisia musí takisto odpovedať na pripomienky Dvora audítorov v jeho výročnej správe, osobitných správach alebo predbežných zisteniach, a musí odpovedať aj na otázky Európskeho parlamentu počas postupu udeľovania absolutória v súvislosti s plnením rozpočtu. Komisia zabezpečuje, aby členské štáty uplatňovali predpisy EÚ správne a predkladá správy rozpočtovému orgánu. || Druh kontrol: Kontroly právnych predpisov: kontroly ustanovení členských štátov týkajúcich sa systému výberu TVZ. Kontroly dokumentov: analýzy účtovných výkazov a všetkých druhov účtovných dokumentov a súborov z členských štátov vrátane žiadostí o oslobodenie od povinnosti odviesť nedobytné pohľadávky. Kontroly na mieste: kontroly súladu vnútroštátnych systémov a podkladových dokumentov s právnymi predpismi EÚ z účtovnej aj colnej stránky. Tieto kontroly sa vykonávajú spoločne za účasti dotknutého členského štátu alebo samostatne. PRÍLOHA 2 Predmet kontroly || Navštívené členské štáty (za obdobie 2010 – 2012) Stratégia colných kontrol || BE, BG, DK, AT, RO Skúmanie prípadov vrátenia cla a jednotlivých prípadov zapísania na samostatnom účtovnom zázname || 1 kontrola v DK, CY, LU, MT, AT 2 kontroly v EE, NL 3 kontroly v BG, CZ, IE, LV, LT, HU, PL, PT, RO, SI, SK, FI, SE 4 kontroly v EL, ES 5 kontrol v BE, DE, IT 6 kontrol vo FR, v UK Správa nedobytných pohľadávok || BE, DE, IE, EL, ES, FR, IT, PT, FI, SE, UK Vedenie bežných a samostatných účtov || BE, DE (2 kontroly), IE, FR, IT, NL, UK Kontrola tovaru podliehajúceho antidumpingovému a vyrovnávaciemu clu a výber tohto cla || Všetky členské štáty okrem LU, NL, RO Aktívny zušľachťovací styk || NL Miestne colné konanie || Všetky členské štáty okrem BG, EE, EL, CY, MT, PT Záväzná informácia o nomenklatúrnom zatriedení tovaru || BE, DE, FR, UK Funkcia interného auditu || EL Vrátenie/odpustenie a nevybratie cla || DK, NL, AT Tranzit v EÚ || Všetky členské štáty okrem DK, IE, CY, LU, MT, AT [1] Na zasadnutí Európskej rady 8. februára 2013 bolo odsúhlasené, že od 1. januára 2014 budú členské štáty prostredníctvom nákladov na výber zadržiavať 20 % vybranej sumy.